Azərbaycanda geniş yayılmış, ənənəvi geyim növü olan vəznəli çuxa üst geyiminin, xüsusən də rəsmi geyimin əsas elementlərindən biri hesab olunurdu. Onu, adətən, çölə çıxanda, ictimai yerlərə gedəndə, qonaq qarşılayanda arxalığın üstündən, soyuq vaxtlarda isə ev şəraitində geyinirdilər. Hətta isti havada da ictimai yerlərə çuxasız və ya yaxası açıq çuxa ilə gəlmək münasib hesab olunmurdu. Bu etiketə bəylər və zadəganlar, hərbi-xalq idarələrinin qulluqçuları və b. ciddi riayət edirdilər.

Çuxanı, başlıca olaraq, göy, qara, boz və ya bej rəngli sarınmış mahuddan tikirdilər.

Sevil Sadıxova, “XIX əsr
Azərbaycan geyimi” kitabından
Q.Qaqarin.
“Qarabağ bəyi”

○ Milli geyimlər haqqında publisistik və ya elmi mətn tərtib edin.

Bunun üçün:

1. Milli geyimlər haqqında əlavə məlumat və şəkillər toplayın.
2. Dərslikdə verilmiş şəkillər və kiçik, yığcam məlumatlardan istifadə edin.
3. Azərbaycan milli geyimlərində ən çox hansı atribut sizin xoşunuza gəlir?
4. Milli geyimlərimizi özündə təcəssüm etdirən hansı Azərbaycan filmlərinin adını çəkə bilərsiniz?