Şəhərin ən gözəl guşələrində dahi insanların: Nizaminin, Füzulinin, Nəsiminin, Vurğunun, Cabbarlının, Cavidin neçə-neçə qəhrəmanlarının əyilməz, əzəmətli heykəlləri ucalır.

Bakı Vətən yolunda şəhid olmuş igidləri üçün öz qoynunda ən uca yer ayırmışdır. Şəhidlər xiyabanı ziyarətgahıdır Bakının...

“Azərbaycan” kitabından
2. Mətni oxuyun. Onun “Bakı” mətni ilə məzmun bağlılığı olduğunu əsaslandırın.

Bu əziz şəhər tarix boyu ağır, acı günlər də görüb, işğalçı qoşunlarla cəngə də girib. Həmişə də azadlıq savaşlarından ləyaqətlə çıxıb, sınmayıb. Varlığını qoruyub...

Şirvanşah I Xəlilullah zamanında Bakıdakı Şirvanlar sarayının bəzi binaları tikildi. Bu saray tikililəri ansamblı orta əsrlər Azərbaycan memarlığının ən gözəl abidələrindən biri olub, XV–XVI əsrlər ərzində müxtəlif vaxtlarda tikilmiş bir sıra binalardan ibarətdir.

Həmin vaxta qədər Şirvanşahların iqamətgahı Şamaxı şəhəri idi. Lakin XV əsrdən çox möhkəmləndirilmiş qalalardan biri və Xəzər dənizində əsas liman olan Bakının iqtisadi və siyasi yüksəlişi ilə əlaqədar Şirvanşah I Xəlilullah Bakını özünün yeni iqamətgahı seçdi.

“Azərbaycan” kitabından

- Sizcə, hansı hadisələr Şirvanşah Xəlilullahı iqamətgahı dəyişməyə vadar etdi?
- Altından xətt çəkilmiş cümləni sadə şəkildə ifadə etməyə çalışın.

Professor Sara Aşurbəyli Bakının ən qədim adının “Xunsar” olduğunu yazır. Bu yazılışda olan toponimin tərtibi onun 3 min ildən artıq bir dövr ərzində mövcud olduğunu göstərir. Xunsarın mənası “Günəşə doğru çevrilmiş” deməkdir.

- Siz “Bakı” sözünün etimologiyası ilə bağlı hansı məlumata maliksiniz?